กสิกรดันเว็บแมตชิ่งธุรกิจ
ธนาคารกสิกรไทยผนึกกว่า 40 พันธมิตร เปิดเว็บไซต์กลางจับคู่ธุรกิจไทย-อาเซียนบวก 3 ตั้งเป้าลูกค้าเพิ่มเท่าตัวใน 4 ปี
24 ก.พ. 2558

ธนาคารกสิกรไทยผนึกกว่า 40 พันธมิตร เปิดเว็บไซต์กลางจับคู่ธุรกิจไทย-อาเซียนบวก 3 ตั้งเป้าลูกค้าเพิ่มเท่าตัวใน 4 ปี 
นายพิพิธ เอนกนิธิ รองกรรมการผู้จัดการ ธนาคารกสิกรไทย เปิดเผยว่า ธนาคารได้เปิดตัวเว็บไซต์บริการจับคู่ธุรกิจระหว่างประเทศ www.askkbank.com/aecplusmatching ซึ่งนับเป็นรูปแบบใหม่ของการทำธุรกิจข้ามประเทศ จากปัจจุบันเป็นการเจรจาธุรกิจกันโดยตรง (ออฟไลน์) โดยผู้ประกอบการสามารถเข้าไปหาข้อมูลเชิงลึกของผู้ซื้อและผู้ขาย รวมถึงส่งข้อความโต้ตอบในการเจรจาธุรกิจได้โดยตรงไม่ต้องผ่านตัวกลาง
ทั้งนี้ ประเภทธุรกิจเป้าหมายมี 24 อุตสาหกรรม ช่วงแรกจะมุ่งเน้น 3 กลุ่ม คือ อาหารและเครื่องดื่ม อิเล็กทรอนิกส์ และอุตสาหกรรมการเกษตร ซึ่งเป็นธุรกิจมีมูลค่าการส่งออกสูงเป็นอันดับต้นของไทย ขณะที่ประเทศเป้าหมายแรก คือกลุ่ม CLMVI+3 หรือกัมพูชา ลาว พม่า เวียดนาม อินโดนีเซีย ซึ่งมีการค้าชายแดนที่คึกคักและมีจำนวนประชากรมาก รวมถึงญี่ปุ่น จีน และเกาหลีใต้ ซึ่งเป็นกลุ่มคู่ค้าและผู้ลงทุนรายใหญ่
สำหรับผู้ประกอบการที่ต้องการสมัครเป็นสมาชิก ต้องเป็นลูกค้าของธนาคารกสิกรไทย หรือธนาคารพันธมิตร หรือองค์กรพันธมิตรของธนาคารภายใต้ความร่วมมือปฏิญญากรุงเทพฯที่มีกว่า 40 ราย จาก 9 ประเทศ โดยต้องดำเนินธุรกิจไม่ต่ำกว่า 3 ปี มีรายได้ไม่ต่ำกว่า 3 แสนเหรียญสหรัฐ/ปี (ราว 9.6 ล้านบาท) โดยมีผลการดำเนินงานที่เป็นกำไรและมีวงเงินสินเชื่อที่ปราศจากประวัติหนี้เสีย เพื่อสร้างความมั่นใจให้ลูกค้าทั้งสองฝ่ายที่ไม่เคยเห็นหน้ากันและอยู่กันคนละประเทศ 
เบื้องต้นธนาคารตั้งเป้าหมายมีผู้ประกอบการเป็นสมาชิก 1,100 ราย ภายในปีแรกนี้ ก่อนจะเพิ่มขึ้น 3 เท่าตัว หรือเป็น 3,700 ราย ภายในปี 2562 เนื่องจากการเปิดเว็บไซต์ครั้งนี้เป็นเพียงจุดเริ่มต้นที่เปิดช่องทางใหม่ให้แก่ผู้ประกอบการ ซึ่งจะต้องพัฒนาระบบฐานข้อมูลต่อเนื่องให้กว้างขวางตรงกับความต้องการของผู้จะซื้อจะขาย เนื่องจากสินค้ามีหลายประเภทและมีรายละเอียดปลีกย่อย ที่ผู้ผลิตหรือผู้ซื้อต้องการมองหาเพียงวัตถุดิบย่อยหรือส่วนประกอบ เช่น ยานยนต์ ที่ชิ้นส่วนจำนวนมาก ซึ่งอาจต้องใช้เวลานานกว่าเว็บไซต์จะสมบูรณ์
“การจับคู่ธุรกิจส่วนใหญ่ยังใช้รูปแบบออฟไลน์ ส่วนแบบออนไลน์ที่เพิ่งเปิดตัวนี้ จะเป็นตัวเสริมสนับสนุนและขยายช่องทางให้ลูกค้า ในอนาคตเชื่อว่าจะเติบโตเร็วกว่าออฟไลน์แน่นอน เพราะมีผู้ประกอบการหลายรายที่มองหาคู่ค้าใหม่ๆ ผ่านออนไลน์เยอะ ยิ่งมีการแนะนำผ่านสถาบันการเงินด้วยแล้วยิ่งสร้างความน่าเชื่อถือ” นายพิพิธ กล่าว
นายพิพิธ กล่าวด้วยว่า การประกาศปฏิญญากรุงเทพฯ พร้อมจัดงานจับคู่ธุรกิจเมื่อปลายปี 2557 ส่งผลให้มีการจับคู่ธุรกิจราว 500 คู่ คิดเป็นมูลค่ารวมกว่า 6,000 ล้านบาท จากความสำเร็จดังกล่าว ธนาคารจึงเตรียมขยายความร่วมมือกับองค์กรพันธมิตรอีก 3 ประเทศ คือ บรูไน มาเลเซีย และสิงคโปร์ ภายในปี 2559 ส่วนพม่ายังรอให้ภาคสถาบันการเงินมีความพร้อมก่อน